Predkladacia správa

	Návrh zákona o zvýšení výsluhových príspevkov a výsluhových dôchodkov zo sociálneho zabezpečenia vojakov roku 2002 sa predkladá mimo Plánu legislatívnych úloh vlády Slovenskej republiky na rok 2002.
	Ustanovenie § 59 zákona č. 114/1998 Z. z. o sociálnom zabezpečení vojakov v znení neskorších predpisov ustanovuje, že výsluhové príspevky a výsluhové dôchodky sa zvyšujú s prihliadnutím na rast životných nákladov a s prihliadnutím na rast priemerného služobného príjmu profesionálneho vojaka. Predmetné zvýšenie možno uskutočniť najskôr odo dňa zvýšenia dôchodkov vyplácaných Sociálnou poisťovňou osobitným zákonom.
	Ministerstvo práce, sociálnych vecí a rodiny Slovenskej republiky spracovalo návrh zákona o zvýšení dôchodkov v roku 2002, o úprave dôchodkov priznaných v roku 2003 a o zmene a doplnení niektorých zákonov v oblasti sociálneho zabezpečenia. Účinnosť predmetného návrhu zákona sa navrhuje od 1. júla 2002.
	Cieľom návrhu zákona o zvýšení výsluhových príspevkov a výsluhových dôchodkov zo sociálneho zabezpečenia vojakov podľa alternatívy I je zvýšiť výsluhové príspevky a výsluhové dôchodky diferencovane. Predmetné zvýšenie 
a)	vychádza z miery zvýšenia dôchodkov vyplácaných Sociálnou posťovňou tak, aby celko-vé náklady na zvýšenie výsluhových príspevkov a výsluhových dôchodkov boli porovna-teľné s nákladmi, ktoré by bolo nutné vynaložiť pri jednotnom zvýšení dávok o 5 % (alt. 7,1 %),
b)	je v rámci sumy nákladov podľa písmena a) diferencované podľa jednotlivých skupín dávok a obdobia ich priznania tak, aby došlo k ďalšiemu priblíženiu úrovne porovnateľných dávok priznaných v rôznych obdobiach a podľa rôznych právnych predpisov; v tomto smere ide o pokračovanie trendu nastúpeného v roku 2001 (zákon č. 494/2001 Z. z. o zvýšení výsluhových príspevkov a výsluhových dôchodkov zo sociálneho zabezpečenia vojakov v roku 2001).
Cieľom návrhu zákona o zvýšení výsluhových príspevkov a výsluhových dôchodkov zo sociálneho zabezpečenia vojakov podľa alternatívy II je zvýšiť výsluhové príspevky a výsluhové dôchodky rovnako ako dôchodky zo všeobecného (civilného) systému sociálneho zabezpečenia.
Návrh zákona o zvýšení výsluhových príspevkov a výsluhových dôchodkov nebude mať dopad na štátny rozpočet. Finančná čiastka potrebná na zvýšenie výsluhových príspevkov a výsluhových dôchodkov bude hradená z prostriedkov rozpočtovej kapitoly Ministerstva obrany Slovenskej republiky.
Predkladaný návrh zákona bol zaslaný na skrátené pripomienkové konanie v termíne od 6. mája 2002 do 13. mája 2002 všetkým povinne pripomienkujúcim subjektom. 
Návrh zákona prerokovala Legislatívna rada vlády Slovenskej republiky na svojom zasadnutí 14. mája 2002 a odporučila, aby okrem alternatívy I navrhovanej Ministerstvom obrany Slovenskej republiky bola predložená aj alternatíva II podľa modelu navrhovaného vo všeobecnom systéme sociálneho zabezpečenia. Z uvedeného dôvodu sa vláde Slovenskej republiky návrh zákona predkladá v dvoch alternatívach.